ธปท.ยืนยัน ไตรมาส3เศรษฐกิจดี
ธปท.คาดเศรษฐกิจไทยจะเริ่มเติบโตได้ดีตั้งแต่ไตรมาส 3 ของปีนี้เป็นต้นไป
16 เม.ย. 2555

ธปท.คาดเศรษฐกิจไทยจะเริ่มเติบโตได้ดีตั้งแต่ไตรมาส 3 ของปีนี้เป็นต้นไป 
นายไพบูลย์ กิตติศรีกังวาน ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) กล่าวว่า คาดว่าเศรษฐกิจไทยในช่วงไตรมาส 3 ปีนี้ จะสามารถขยายตัวได้เต็มศักยภาพ ซึ่งอาจจะช่วยให้ความจำเป็นในการกระตุ้นเศรษฐกิจผ่านการดำเนินนโยบายการเงินและนโยบายการคลังลดลงได้ในระยะต่อไป แล้วอาจจะหันมาเพิ่มด้านการลงทุนเพื่อเพิ่มศักยภาพในการแข่งขันของประเทศแทน
“เท่าที่ประเมินมีความเป็นไปได้ว่าเศรษฐกิจไทยเราจะกลับมาฟื้นตัวและขยายตัวได้ในระดับเต็มศักยภาพได้ในช่วงไตรมาส 3 นี้” นายไพบูลย์ กล่าว
นโยบายการดูแลเงินเฟ้อปัจจุบัน ธปท.พยายามที่จะควบคุมเสถียรภาพทางด้านการคาดการณ์เงินเฟ้อในอนาคตของผู้ประกอบการและประชาชนผู้บริโภคไม่ให้คาดการณ์ในระดับที่สูงขึ้นมากนัก ภายหลังรัฐบาลมีนโยบายให้ขึ้นค่าจ้างขั้นต่ำเป็นวันละ 300 บาท โดยปัจจัยดังกล่าวยังคงเป็นปัจจัยเสี่ยงที่อาจจะมากระทบเงินเฟ้อซึ่งต้องติดตามอย่างใกล้ชิด 
ขณะเดียวกันอาจมีผลทำให้เงินเฟ้อที่แท้จริงสูงกว่าที่ได้มีการคาดการณ์ไว้ รวมทั้งอาจส่งกระทบต่อผู้ประกอบการขนาดกลางและขนาดย่อม(เอสเอ็มอี)ด้วย เพราะทำให้ต้นทุนค่าจ้างแรงงานเพิ่มขึ้น โดยเฉพาะธุรกิจเอสเอ็มอีที่ต้องพึ่งพิงแรงงานจำนวนมาก
ในปีนี้ ธปท.คาดว่าอัตราการขยายตัวทางเศรษฐกิจน่าจะอยู่ที่ระดับ 5.7% จากเดิมที่เคยคาดไว้ที่ระดับ 4.9%เนืองจากมองว่าหลังจากไทยผ่านเหตุการณ์ประสบอุทกภัยเมื่อปลายปีที่ผ่านมาน่าจะมีการเร่งฟื้นฟูหลังน้ำท่วม การซ่อมแซมปรับปรุงเครื่องจักรและโรงงาน การลงทุนใหม่ ซึ่งจะช่วยทำให้เศรษฐกิจขับเคลื่อนได้ดีขึ้น